'लोकपाल बिल पारित होने को लेकर आश्वस्त है सरकार'  
लोकपाल विधेयक के बारे में प्रधानमंत्री मनमोहन सिंह ने कहा कि वह संसद में इसके पारित होने को लेकर आश्वस्त हैं।
लोकपाल विधेयक के भविष्य के बारे में प्रधानमंत्री मनमोहन सिंह ने मंगलवार को कहा कि वह संसद में इसके पारित होने को लेकर आश्वस्त हैं।  लोकसभा में लोकपाल पर चर्चा की शुरूआत से पहले उन्होंने सवालों के जवाब में कहा, अगर हम आश्वस्त नहीं होते तो हम इसे पेश नहीं करते। मुख्य विपक्षी दल भाजपा और वाम दलों द्वारा इस विधेयक को कमजोर बताए जाने और इसके कुछ प्रावधानों को संविधान सम्मत नहीं बताए जाने को लेकर आशंका जताई जा रही है कि सरकार के लिए इसे पारित करा पाना कठिन होगा।  विपक्ष की नेता सुषमा स्वराज ने विधेयक को संघीय ढांचे की भावना के खिलाफ बताने के साथ कहा कि इसमें धर्म आधारित आरक्षण का प्रावधान संविधान के खिलाफ है। उन्होंने कहा कि विपक्ष देखने के बाद भी मख्खी नहीं निगलेगा।